Atturi Ewlenin: John Goodman, Mary Elizabeth Winstead, John Gallagher Jr, vuċi ta' Bradley Cooper Direttur: Dan Trachtenberg Ħin: 103 min. Distributur: Paramount Maħruġ minn KRS Releasing Ċert. 12 Minkejja li tliet kwarti tal-film 10 Cloverfield Lane għandu andament klawstrofobiku, dan hu thriller eċitanti, atmosferiku għall-aħħar, li jżommok b'kurżità kontinwa. Nista' ngħid li din il-produzzjoni nħolqot, jew twelldet, mill-film tax-xjenza fittizja Cloverfield (2008), dwar mostru li jħarbat u joqtol belt sħiħa. Però, kull xebh ma' dan ix-xogħol jieqaf hemm. Matul 10 Cloverfield Lane tidher il-qawwa tal-psikoloġija fl-aġir bejn mara maqbuda u msakkra u dak li ħatafha. Il-film ġie żviluppat minn skript jismu The Cellar, li wara nqaleb b'mod intelliġenti biex jalludi għal xi referenzi għall-film tal-2008. Michelle (Winstead), wara argument mal-maħbub tagħha, titlaq lejn Louisiana waqt li fuq ir-radju tisma' li ħafna bliet fl-Istati Uniti jinsabu bla dawl. Waqt li qed issuq u titkellem fuq il-mowbajl, taħbat, tintilef minn sensiha u tqum f'kamra fortifikata, marbuta ma' ħajt b'katina. Raġel li jismu Howard iġibilha l-ikel u jgħidilha li ġara xi attakk terribbli fuq il-pajjiż. Hi ma temmnux, minkejja li daru mimlija proviżjon għal diversi xhur. Michelle tagħmel minn kollox biex tipprova taħrab minn din id-dar/fortizza fejn hemm raġel ieħor, Leslie (Gallagher Jr) ukoll maqbud. It-tmiem tal-film hu wieħed sorprendenti li m'għandu x'jaqsam xejn ma' dak li seħħ qabel. Dirett b'abbilità kbira minn Dan Trachtenberg fid-debutt tiegħu, b'interpretazzjonijiet tajbin minn John Goodman u Mary Elizabeth Winstead, 10 Cloverfield Lane għandu l-ingredjenti kollha u l-atmosfera neċessarja biex ikun film meqjuż bħala xogħol kult u klassiku għall-ġeneru tiegħu, fil-fitir.